જીએસટીની લાક્ષણિકતા સમજાવતાં જાણકાર સાધનો કહે છે કે જીએસટી એ કરવેરાના ક્ષેત્રમાં સૌથી મહત્વનો સુધારો હશે. આના અમલ બાદ આખા દેશમાં એકસમાન માર્કેટ થઈ જશે. જેમાં વેચાણવેરો (જે હવે વૅલ્યુ ઍડેડ ટૅક્સ સ્વરૂપે છે) તેમ જ સર્વિસ-ટૅક્સ એક થઈ જશે. પરિણામે અત્યારે જે જુદાં-જુદાં રાજ્યો જુદા-જુદા વેરા દર લગાડે છે એ નાબૂદ થઈ જશે. આમ કરતી વખતે રાજ્યોને જે ખોટ જતી હશે એને કેન્દ્ર સરકાર ભરપાઈ કરી દેશે એવી ખાતરી આપવામાં આવી છે. વાસ્તવમાં ૧૩મા ફાઇનૅન્સ કમિશનના ચૅરમૅન વિજય કેળકરની સમિતિએ રિયલ્ટી સેક્ટરને જીએસટીમાં સમાવી લેવાની ભલામણ કરી છે. એને પગલે રિયલ્ટીમાં ભાવો નીચા જવાનો અભિપ્રાય વ્યક્ત થયો છે, પરંતુ આ બાબતને હજી અમલમાં આવતાં કમસે કમ એક વરસથી વધુ સમય લાગી શકે છે. સરકાર છેલ્લાં બે બજેટથી જીએસટી દાખલ કરવાની વાતો કરી રહી છે, પણ આમ થઈ નથી શક્યું. જાણકારોના મતે અત્યારના સંજોગોમાં પણ સરકાર તરફથી આ બજેટમાં એને રજૂ કરવાની સંભાવના નથી જણાતી. વિજય કેળકરે કહ્યું છે કે જો કોઈ વ્યવહારુ સમસ્યા જણાતી હશે તો જીએસટીનો બે તબક્કામાં અમલ કરવામાં આવશે અને રિયલ્ટીનો સમાવેશ બીજા વરસે કરાય એવું બની શકે. આ સિવાય એવું પણ થઈ શકે કે કમર્શિયલ પ્રૉપર્ટીના સોદાઓને પહેલાં જીએસટીમાં સમાવી લેવાય અને રેસિડેન્શિયલ પ્રૉપર્ટીનો પછીથી સમાવેશ થાય.